Agt mense sterf in 2 ongelukke op noordepad - Ongelukke - Republikein
Wednesday, July 08th, 18:37:57
Agt mense sterf in 2 ongelukke op noordepad
27 March 2020 | Ongelukke
Agt mense onder wie 'n 3 maande oue baba en drie ander kinders het Donderdagnag in twee afsonderlike botsings op die pad tussen Okahandja en Otjiwarongo gesterf. In die een ongeluk het 'n pa en sy twee kinders gesterf, terwyl hul moeder oorleef het.
Die eerste ongeluk het omstreeks 23:00 Donderdag sowat 35 km vanaf Okahandja plaasgevind, sê die polisie in 'n verklaring.
Na bewering het 'n bakkie vanuit 'n suidelike rigting 'n vragmotor verbygesteek en toe trompop teen 'n kombi gebots.
Vier mense is op slag dood, onder wie die bestuurder van die kombi wat alleen in dié voertuig was. Hy was die 32-jarige mnr. Junias Nande.
Die drie mense in die bakkie wat op slag dood is, is Shivute Helena (9), Erasu Vehinda (5) en mnr. Simon Gerhard (67). Me. Fiina Ndeleni Nangombe (22) is met haar aankoms by die staatshospitaal op Okahandja dood. Die oorledenes se naasbestaandes is reeds van hul dood in kennis gestel.
Sowat drie ure later en het 'n tweede noodlottige ongeluk sowat 5 km noord van die eerste ongelukstoneel plaasgevind.
'n Vragmotor uit 'n noordelike rigting het teen 'n bakkie wat vanaf Okahandja in 'n noordelike rigting onderweg was, gebots. Die bestuurder van die bakkie en sy een seun is op slag dood, terwyl sy drie maande oue babaseuntjie later by die staatshospitaal op Okahandja gesterf het. Die oorledenes is die 40-jarige mnr. Vilho Amunyela, 10-jarige Natangwe Amunyela, en klein Ameni Amunyela. Me. Elise Mwanyekenge, moeder van die kinders, het oorleef.